title: Odluka Vijeća (ZVSP) 2017/348 od 27. veljače 2017. o produljenju mandata posebnog predstavnika Europske unije u Kosovu (Ovim se nazivom ne dovode u pitanje stajališta o statusu te je on u skladu s RVSUN-om 1244(1999) i mišljenjem Međunarodnog suda o proglašenju neovisnosti Kosova. )

text:
                  28.2.2017

                  HR

                  Službeni list Europske unije

                  L 50/75

            ODLUKA VIJEĆA (ZVSP) 2017/348
      od 27. veljače 2017.
      o produljenju mandata posebnog predstavnika Europske unije u Kosovu (*1)

      VIJEĆE EUROPSKE UNIJE,
      uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
      uzimajući u obzir prijedlog Visokog predstavnika Unije za vanjske poslove i sigurnosnu politiku,
      budući da:

                  (1)

                  Vijeće je 4. kolovoza 2016. donijelo Odluku Vijeća (ZVSP) 2016/1338 o izmjeni Odluke (ZVSP) 2015/2052 o produljenju mandata posebnog predstavnika Europske unije na Kosovu (1) te imenovanju gđe Nataliju APOSTOLOVE posebnom predstavnicom Europske unije (PPEU) u Kosovu. Mandat PPEU-a istječe 28. veljače 2017.

                  (2)

                  Mandat PPEU-a trebalo bi produljiti za daljnje razdoblje od 16 mjeseci.

                  (3)

                  PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

            DONIJELO JE OVU ODLUKU:
      Članak 1.
      Posebni predstavnik Europske unije
      Mandat gđe Natalije APOSTOLOVE kao PPEU-a produljuje se do 30. lipnja 2018. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
      Članak 2.
      Ciljevi politika
      Mandat PPEU-a temelji se na ciljevima politika Unije u Kosovu. Ti ciljevi uključuju održavanje vodeće uloge u promicanju stabilnog, održivog, mirnog, demokratskog i multietničkog Kosova; jačanje stabilnosti u regiji te doprinos regionalnoj suradnji i dobrosusjedskim odnosima na zapadnom Balkanu; poticanje posvećenosti Kosova vladavini prava i zaštiti manjina te kulturne i vjerske baštine; pružanje podrške europskoj perspektivi Kosova i zbližavanju s Unijom u skladu s perspektivom regije i u skladu sa Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane (2) (dalje u tekstu: „Sporazumom o stabilizaciji i pridruživanju”) te s Odlukom Vijeća (EU) 2015/1988 (3) i u skladu s relevantnim zaključcima Vijeća.
      Članak 3.
      Mandat
      Kako bi se ostvarili ciljevi politike, PPEU ima sljedeći mandat:

                  (a)

                  pružati savjetovanje i podršku Unije u političkom procesu;

                  (b)

                  promicati sveobuhvatnu političku koordinaciju Unije u Kosovu;

                  (c)

                  jačati prisutnost Unije diljem Kosova te osigurati njezinu usklađenost i učinkovitost;

                  (d)

                  pružati lokalne političke smjernice voditelju Misije Europske unije za uspostavu vladavine prava u Kosovu (EULEX KOSOVO), uključujući smjernice o političkim aspektima pitanja koja se odnose na izvršne odgovornosti;

                  (e)

                  osiguravati dosljednost i usklađenost djelovanja Unije u Kosovu, među ostalim lokalno usmjeravajući tranziciju EULEX-a za konačan prijenos aktivnosti, ovisno o potrebi, na PPEU-a/Ured EU-a i/ili lokalne vlasti;

                  (f)

                  pružati podršku europskoj perspektivi Kosova i zbližavanju s Unijom u skladu s perspektivom regije i u skladu sa Sporazumom o stabilizaciji i pridruživanju te s Odlukom (EU) 2015/1988 i u skladu s relevantnim zaključcima Vijeća (EU) 2015/1988, putem usmjerenog komuniciranja s javnošću te u putem aktivnosti Unije za osvješćivanje čija je svrha osiguravanje šireg razumijevanja i podrške od strane kosovske javnosti o pitanjima povezanima s Unijom, uključujući rad EULEX-a;

                  (g)

                  pratiti, podupirati i olakšavati, pomoću svih metoda i instrumenata koji PPEU-u stoje na raspolaganju te uz potporu Ureda EU-a u Kosovu, napredak u pogledu političkih, gospodarskih i europskih prioriteta, u skladu s odgovarajućim institucionalnim nadležnostima i odgovornostima te podupirati provedbu Sporazuma o stabilizaciji i pridruživanju, među ostalim europskim planom reformi;

                  (h)

                  doprinositi razvoju i konsolidaciji poštovanja ljudskih prava i temeljnih sloboda u Kosovu, uključujući u vezi sa ženama i djecom te zaštitom manjina, u skladu s politikom ljudskih prava Unije te smjernicama Unije o ljudskim pravima;

                  (i)

                  podupirati provedbu dijaloga između Beograda i Prištine u kojemu posreduje Unija;

                  (j)

                  pružati, prema potrebi, potporu mandatu specijaliziranih vijeća i Specijaliziranog ureda tužiteljstva, među ostalim komunikacijom i aktivnostima za osvješćivanje.

            Članak 4.
      Provedba mandata
      1.   PPEU je odgovoran za provedbu mandata i djeluje pod nadležnošću VP-a.
      2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.
      3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
      Članak 5.
      Financiranje
      1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. ožujka 2017. do 30. lipnja 2018. iznosi 3 615 000 EUR.
      2.   Rashodima se upravlja u skladu s postupcima i pravilima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovorâ o javnoj nabavi od strane PPEU-a otvoreno je bez ograničenjâ. Osim toga, pravilo o podrijetlu ne primjenjuje se na robu koju kupuje PPEU.
      3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
      Članak 6.
      Ustrojavanje i sastav tima
      1.   Posebno osoblje pomaže PPEU-u u provedbi mandata PPEU-a i doprinosu dosljednosti, vidljivosti i učinkovitosti cjelokupnog djelovanja Unije u Kosovu. PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.
      2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva država članica koja ga upućuje, institucija Unije koja ga upućuje odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.
      3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje odnosno ESVD-a te izvršava svoje dužnosti i djeluje u interesu mandata PPEU-a.
      Članak 7.
      Povlastice i imuniteti PPEU-a i osoblja PPEU-a
      Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa strankama domaćinima. Države članice i ESVD u tu svrhu osiguravaju svu potrebnu potporu.
      Članak 8.
      Sigurnost klasificiranih podataka EU-a
      1.   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (4).
      2.   VP je ovlašten staviti na raspolaganje NATO-u/KFOR-u klasificirane podatke i dokumente EU-a do razine „CONFIDENTIEL UE/EU CONFIDENTIAL” sastavljene za potrebe djelovanja, u skladu sa sigurnosnim pravilima za zaštitu klasificiranih podataka EU-a.
      3.   VP je ovlašten staviti na raspolaganje Ujedinjenim narodima (UN) i Organizaciji za europsku sigurnost i suradnju (OESS), u skladu s operativnim potrebama PPEU-a, klasificirane podatke i dokumente EU-a do razine „RESTREINT UE/EU RESTRICTED” koji su sastavljeni za potrebe djelovanja, u skladu sa sigurnosnim pravilima za zaštitu klasificiranih podataka EU-a. U tu se svrhu utvrđuju lokalni dogovori.
      4.   VP je ovlašten staviti na raspolaganje trećim strankama povezanima s ovom Odlukom neklasificirane dokumente EU-a koji se odnose na rasprave Vijeća s obzirom na djelovanje obuhvaćeno obvezom čuvanja poslovne tajne u skladu s člankom 6. stavkom 1. Poslovnika Vijeća.
      Članak 9.
      Pristup informacijama i logistička potpora
      1.   Države članice, Komisija i Glavno tajništvo Vijeća osiguravaju PPEU-u pristup svim relevantnim informacijama.
      2.   Delegacija Unije i/ili države članice, prema potrebi, pružaju logističku potporu u regiji.
      Članak 10.
      Sigurnost
      U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i na temelju sigurnosne situacije na području nadležnosti poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

                  (a)

                  uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku zaštitu, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje situacijama u kojima je ugrožena sigurnost, te koji uključuje plan za krizne situacije i plan evakuacije;

                  (b)

                  osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

                  (c)

                  osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

                  (d)

                  osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

            Članak 11.
      Izvješćivanje
      PPEU redovito podnosi usmena i pismena izvješća VP-u i PSO-u. PPEU redovito izvješćuje PSO. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
      Članak 12.
      Koordinacija
      1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Aktivnosti PPEU-a koordiniraju se s aktivnostima Komisije te, prema potrebi, s aktivnostima drugih PPEU-ova koji djeluju u toj regiji. PPEU održava redovite informativne sastanke za misije država članica i delegacije Unije.
      2.   Na terenu se održava bliska veza s relevantnim šefovima misija država članica i šefovima delegacija Unije u regiji. Oni ulažu sve napore kako bi pomogli PPEU-u u provedbi mandata. PPEU održava lokalne političke smjernice voditelju misije EULEX KOSOVO, uključujući smjernice o političkim aspektima pitanja u vezi s izvršnim odgovornostima. PPEU i zapovjednik civilnih operacija međusobno se savjetuju prema potrebi.
      3.   PPEU također surađuje s relevantnim lokalnim tijelima te drugim međunarodnim i regionalnim akterima na terenu.
      4.   PPEU, zajedno s drugim akterima iz Unije koji su prisutni na terenu, osigurava širenje i razmjenu informacija među akterima Unije na području djelovanja u svrhu postizanja visokog stupnja zajedničke svijesti o situaciji i njezine zajedničke procjene.
      Članak 13.
      Pomoć u vezi sa zahtjevima
      PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova u Kosovu te u tu svrhu osiguravaju administrativnu pomoć i pristup relevantnim spisima.
      Članak 14.
      Preispitivanje
      Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 30. rujna 2017. Vijeću, VP-u i Komisiji podnosi izvješće o napretku, a do 31. ožujka 2018. sveobuhvatno izvješće o provedbi mandata.
      Članak 15.
      Stupanje na snagu
      Ova Odluka stupa na snagu na dan donošenja.

         Sastavljeno u Bruxellesu 27. veljače 2017.

               Za Vijeće

               Predsjednik

            K. MIZZI

         (*1)  Ovim se nazivom ne dovode u pitanje stajališta o statusu te je on u skladu s RVSUN-om 1244(1999) i mišljenjem Međunarodnog suda o proglašenju neovisnosti Kosova.

         (1)  SL L 212, 5.8.2016., str. 109.

         (2)  SL L 71, 16.3.2016., str. 3.

         (3)  Odluka Vijeća (EU) 2015/1988 od 22. listopada 2015. o potpisivanju u ime Unije Sporazuma o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane (SL L 290, 6.11.2015., str. 4.).

         (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (EU) 2016/374 od 14. ožujka 2016. o izmjeni Odluke br. 529/2013/EU Europskog parlamenta i Vijeća radi uvrštavanja referentnih razina za gospodarenje šumama, minimalnih vrijednosti za definiciju šume i bazne godine emisija za Republiku Hrvatsku

text:
               16.3.2016

               HR

               Službeni list Europske unije

               L 70/20

         ODLUKA VIJEĆA (EU) 2016/374
   od 14. ožujka 2016.
   o izmjeni Odluke br. 529/2013/EU Europskog parlamenta i Vijeća radi uvrštavanja referentnih razina za gospodarenje šumama, minimalnih vrijednosti za definiciju šume i bazne godine emisija za Republiku Hrvatsku
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Akt o pristupanju Republike Hrvatske, a posebno njegov članak 50.,
   uzimajući u obzir prijedlog Europske komisije,
   budući da:

               (1)

               Na temelju članka 50. Akta o pristupanju Hrvatske, ako je akte institucija koji su doneseni prije pristupanja potrebno prilagoditi zbog pristupanja, a potrebne prilagodbe nisu predviđene u Aktu o pristupanju ili njegovim prilozima, Vijeće, odlučujući kvalificiranom većinom na prijedlog Komisije, u tu svrhu donosi potrebne akte ako izvorni akt nije donijela Komisija.

               (2)

               Odlukom br. 529/2013/EU Europskog parlamenta i Vijeća (1) određuju se referentne razine za gospodarenje šumama, minimalne vrijednosti za definiciju šume i bazna godina ili razdoblje emisija u njezinim prilozima II., V. odnosno VI.

               (3)

               Nakon pristupanja Republike Hrvatske Europskoj uniji 1. srpnja 2013. posebnu referentnu razinu, vrijednosti za definiciju šume i baznu godinu za Hrvatsku također bi trebalo uključiti u priloge II., V. i VI. Odluci br. 529/2013/EU.

               (4)

               Odluku br. 529/2013/EU trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka br. 529/2013/EU mijenja se kako slijedi:

               1.

               U Prilogu II. iza unosa za Bugarsku umeće se sljedeće:

                           „Hrvatska

                           – 6 289 ”.

               2.

               U Prilogu V. u stupce za površinu (ha), lisnati šumski pokrov (%) odnosno visinu drveća (m) iza unosa za Bugarsku umeće se sljedeće:

                           „Hrvatska

                           0,1

                           10

                           2”.

               3.

               U Prilogu VI. iza unosa za Bugarsku umeće se sljedeće:

                           „Hrvatska

                           1990”.

         Članak 2.
   Ova je Odluka upućena državama članicama.

      Sastavljeno u Bruxellesu 14. ožujka 2016.

            Za Vijeće

            Predsjednik

         M.H.P. VAN DAM

      (1)  Odluka br. 529/2013/EU Europskog parlamenta i Vijeća od 21. svibnja 2013. o pravilima za obračun emisija i uklanjanja stakleničkih plinova koji nastaju iz djelatnosti povezanih s korištenjem zemljišta, prenamjenom zemljišta i šumarstvom te informacijama o mjerama povezanima s tim djelatnostima (SL L 165, 18.6.2013., str. 80.).


title: Odluka Vijeća 2011/137/ZVSP od 28. veljače 2011. o mjerama ograničavanja s obzirom na stanje u Libiji

text:
               18/Sv. 006

               HR

               Službeni list Europske unije

               191

         32011D0137

               L 058/53

               SLUŽBENI LIST EUROPSKE UNIJE

               28.02.2011.

      ODLUKA VIJEĆA 2011/137/ZVSP
   od 28. veljače 2011.
   o mjerama ograničavanja s obzirom na stanje u Libiji
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Europska je unija 23. veljače 2011. izrazila veliku zabrinutost zbog događaja u Libiji. EU snažno osuđuje nasilje i uporabu sile protiv civila i ne odobrava represiju protiv mirnih prosvjednika.

               (2)

               EU je ponovno pozvala da se odmah zaustavi uporaba sile i da se poduzmu mjere da se riješe legitimni zahtjevi stanovništva.

               (3)

               Vijeće sigurnosti Ujedinjenih naroda („Vijeće sigurnosti”) donijelo je 26. veljače 2011. Rezoluciju 1970 („UNSCR 1970 (2011)”) kojom se uvode mjere ograničavanja protiv Libije te protiv osoba i subjekata koje sudjeluju u teškoj zlouporabi ljudskih prava protiv osoba u Libiji, uključujući sudjelovanje u napadima, kršenje međunarodnog prava nad civilnim stanovništvom i nad objektima.

               (4)

               S obzirom na ozbiljnost situacije u Libiji, EU smatra potrebnim uvesti dodatne mjere ograničavanja.

               (5)

               Osim toga, potrebno je daljnje djelovanje Unije kako bi se provele određene mjere,

         DONIJELO JE OVU ODLUKU:
   Članak 1.
   1.   Državljanima država članica zabranjeno je, neposredno ili posredno, prodavati, nabavljati, prenositi ili izvoziti oružje i srodni materijal svih vrsta u Libiju, uključujući oružje i streljivo, vojna vozila i opremu, paravojnu opremu i rezervne dijelove za sve navedeno te opremu koja bi se mogla upotrijebiti za unutarnju represiju, koje bi mogli počiniti državljani država članica ili koji bi mogli biti počinjeni s državnog područja država članica ili uporabom plovila ili zrakoplova država članica, neovisno o tome potječe li navedeno s državnog područja država članica ili ne.
   2.   Zabranjeno je:

               (a)

               osigurati, neposredno ili posredno, tehničku pomoć, izobrazbu ili drugu pomoć, uključujući osiguranje naoružanog plaćeničkoga osoblja, koja je povezana s vojnim aktivnostima ili osiguranjem, održavanjem ili uporabom predmeta iz stavka 1. bilo kojoj fizičkoj ili pravnoj osobi, subjektu ili tijelu u Libiji ili za uporabu u toj zemlji;

               (b)

               osigurati, neposredno ili posredno, financiranje ili financijsku pomoć koja je povezana s vojnim aktivnostima ili osiguranjem, održavanjem ili uporabom predmeta iz stavka 1. bilo kojoj fizičkoj ili pravnoj osobi, subjektu ili tijelu u Libiji ili za uporabu u toj zemlji;

               (c)

               sudjelovati, svjesno i namjerno, u aktivnostima čiji je cilj zaobići zabrane iz točaka (a) ili (b) ili je njihova posljedica zaobilaženje tih zabrana.

         Članak 2.
   1.   Članak 1. ne primjenjuje se na:

               (a)

               nabavu, prodaju ili prijenos neubojite vojne opreme ili opreme koja bi se mogla upotrijebiti za unutarnju represiju, a koja je namijenjena isključivo za humanitarne svrhe ili za zaštitu;

               (b)

               drugu nabavu, prodaju ili prijenos oružja i srodnog materijala;

               (c)

               osiguranje tehničke pomoći, osposobljavanja ili druge pomoći, uključujući osoblje, povezane s takvom opremom;

               (d)

               osiguranje financijske pomoći povezane s takvom opremom;

         koje je, kad je to potrebno, unaprijed odobrio Odbor ustanovljen na temelju stavka 24. Rezolucije UNSCR 1970 (2011) („Odbor”):
   2.   Članak 1. ne primjenjuje se na nabavu, prodaju ili prijenos zaštitne odjeće, uključujući zaštitne prsluke i vojne kacige, koje isključivo za svoju osobnu uporabu privremeno u Libiju izvozi osoblje UN-a, osoblje Europske unije ili njezinih država članica, predstavnici medija i humanitarni djelatnici, djelatnici razvojne pomoći i s tim djelatnostima povezano osoblje.
   Članak 3.
   Državljanima država članica zabranjena je nabava predmeta iz članka 1. stavka 1. iz Libije uporabom plovila ili zrakoplova pod njihovom zastavom, neovisno o tome potječu li ili ne s državnog područja Libije.
   Članak 4.
   1.   Države članice u skladu sa svojim državnim tijelima i zakonodavstvom i u skladu s međunarodnim pravom, ponajprije pravom mora i odgovarajućim međunarodnim sporazumima o civilnom zrakoplovstvu, na svojem državnom području kao i svojim morskim i zračnim lukama pregledavaju svaki teret koji ulazi u Libiju ili iz nje izlazi, ako imaju informacije na temelju kojih utemeljeno sumnjaju da teret sadržava predmete čija je nabava, prodaja ili prijenos zabranjena u skladu s ovom Odlukom.
   2.   Ako države članice otkriju predmete čija je nabava, prodaja ili prijenos u skladu s ovom Odlukom zabranjena oduzimaju ga i uklanjaju (tako da ga uništavaju, čine neuporabivim, pohranjuju ili šalju na uništavanje u državu koja nije država podrijetla ni odredišna država).
   3.   Države članice u skladu s nacionalnim zakonodavstvom sudjeluju pri pregledima i uklanjanju koji se obavljaju na temelju stavaka 1. i 2.
   4.   Od zrakoplova i morskih plovila koja prevoze teret u Libiju i iz nje za svu robu koja se unese u državu članice ili iz nje iznese traže se dodatne informacije prije dolaska ili prije odlaska.
   Članak 5.
   1.   Države članice poduzimaju potrebne mjere da spriječe ulaz na svoje državno područje ili provoz preko svog državnog područja:

               (a)

               osobama s popisa u Prilogu I. UNSCR-u 1970 (2011) i drugim osobama koje je odredilo Vijeće sigurnosti ili Odbor u skladu sa stavkom 22. UNSCR 1970 (2011) i koje su navedene na popisu u Prilogu I.;

               (b)

               osobama koje nisu navedene u Prilogu I. koje surađuju ili sudjeluju pri naručivanju, nadzoru ili na koji drugi način usmjeravanju počinjenja teških povreda ljudskih prava protiv osoba u Libiji, tako da surađuju ili sudjeluju u planiranju, zapovijedanju, naređivanju ili vođenju napada i pritom krše međunarodno pravo, uključujući zračne napade na civilno stanovništvo i objekte ili djeluju za njih ili u njihovu korist ili prema njihovim uputama kako je navedeno u Prilogu II.

         2.   Stavak 1. ne obvezuje državu članicu da svojim državljanima odbije ulazak na svoje državno područje.
   3.   Stavak 1. točka (a) ne primjenjuje se kad Odbor odredi da:

               (a)

               je putovanje opravdano humanitarnim potrebama, uključujući vjerske obveze; ili

               (b)

               bi izuzeće unaprijedilo ciljeve uspostave mira i postizanje nacionalne pomirbe u Libiji te stabilnost u regiji.

         4.   Stavak 1. točka (a) ne primjenjuje se kad:

               (a)

               je ulazak ili provoz nužan zbog sudskog postupka; ili

               (b)

               država članica od slučaja do slučaju odluči da je takav ulazak ili provoz potreban radi postizanja mira i stabilnosti u Libiji i kad zatim država članica u roku četrdeset osam sati nakon takve odluke službeno obavijesti Odbor.

         5.   Stavak 1. točka (b) ne dovodi u pitanje slučajeve kad pojedinu državu članicu obvezuje međunarodno pravo, konkretno:

               (a)

               kao državu domaćina međunarodne međuvladine organizacije;

               (b)

               kao državu domaćina međunarodne konferencije sazvane od strane UN-a ili pod njegovim pokroviteljstvom;

               (c)

               u skladu s multilateralnim sporazumom o dodijeljenim povlasticama i imunitetima; ili

               (d)

               na temelju Sporazuma o pomirenju iz 1929. (Lateran Pact) koji su sklopile Sveta stolica (država Vatikan) i Italija.

         6.   Smatra se da se stavak 5. primjenjuje i u slučajevima kad je država članica zemlja domaćin Organizacije za europsku sigurnost i suradnju (OSCE).
   7.   Vijeće se propisno obavješćuje u svim slučajevima kad država članica odobri iznimke u skladu sa stavkom 5. ili stavkom 6.
   8.   Države članice mogu odobriti iznimke od mjera iz stavka 1. točke (b) kad je putovanje opravdano neodložnim humanitarnim potrebama ili zbog prisustvovanja međuvladinim sastancima, uključujući sastanke koje promiče Unija, ili kad je domaćin država članica koja predsjeda OESS-om, kad se vodi politički dijalog koji neposredno promiče demokraciju, ljudska prava i vladavinu prava u Libiji.
   9.   Država članica koja želi odobriti izuzeća iz stavka 8. o tome službeno pismeno obavješćuje Vijeće. Smatra se da je izuzeće odobreno ako jedna ili više članica Vijeća ne uloži pisani prigovor u roku od dva radna dana od primitka službene obavijesti o predloženom izuzeću. Ako jedna ili više članica Vijeća uloži prigovor Vijeće, djelujući kvalificiranom većinom, može odlučiti da predloženo izuzeće odobri.
   10.   U slučajevima kad u skladu s člancima 5., 6. i 8. odobri ulazak na svoje državno područje ili prolaz preko njega osobama navedenim u Prilogu, odobrenje se ograničava na svrhu za koju je izdano i na osobe na koje se neposredno odnosi.
   Članak 6.
   1.   Sva sredstva, druga financijska imovina i ekonomski izvori koji su u vlasništvu ili ih neposredno ili posredno nadziru:

               (a)

               osobe ili subjekti navedeni u Prilogu II. uz UNSCR 1970 (2011) te druge osobe i subjekti koje je odredilo Vijeće sigurnosti ili Odbor u skladu sa stavkom 22. uz UNSCR 1970 (2011), ili pojedinci ili subjekti koji djeluju u njihovo ime ili prema njihovim uputama ili subjekti koji su u njihovu vlasništvu ili ih nadziru kako je navedeno u popisu u Prilogu III.;

               (b)

               surađuju ili sudjeluju pri naručivanju, nadzoru ili na koji drugi način sudjeluju u usmjeravanju počinjenja teških povreda ljudskih prava protiv osoba u Libiji, i tako da surađuju ili sudjeluju u planiranju, zapovijedanju, naređivanju ili vođenju napada i pritom krše međunarodno pravo, uključujući zračne napade na civilno stanovništvo i objekte ili djeluju za njih ili u njihovu korist ili prema njihovim uputama kako je navedeno u Prilogu IV.,

         zamrzavaju se.
   2.   Osobama ili subjektima iz stavka 1. ne smiju se, neposredno ili posredno, dati na raspolaganje sredstva, financijska imovina ili ekonomski izvori niti od njih smiju imati koristi.
   3.   Izuzeća se mogu dopustiti u vezi sredstava, financijske imovine i ekonomskih izvora koji su:

               (a)

               potrebni za osnovne izdatke, uključujući plaćanja za prehrambene proizvode, stanarinu ili hipoteku, lijekove i zdravstvenu skrb, poreze, premije osiguranja i naknade za usluge komunalnih služba;

               (b)

               namijenjeni isključivo plaćanju opravdanih honorara i povrata za izdatke povezane s pružanjem pravnih usluga u skladu s nacionalnim zakonodavstvom; ili

               (c)

               namijenjeni isključivo plaćanju pristojbi ili naknada za usluge, u skladu s nacionalnim zakonodavstvom, te troškova čuvanja ili upravljanja zamrznutim sredstvima, drugom financijskom imovinom i ekonomskim izvorima

         nakon što predmetna država članica, kad je to potrebno, službeno obavijesti Odbor o svojoj namjeri da odobri pristup takvim sredstvima, drugoj financijskoj imovini ili ekonomskim izvorima te ako Odbor u roku pet radnih dana od podnošenja takve službene obavijesti ne donese negativnu odluku.
   4.   Izuzeća se mogu odobriti i za sredstva i ekonomske izvore koji su:

               (a)

               potrebni za izvanredne izdatke, nakon službene obavijesti predmetne države članice, kad je to potrebno, upućene Odboru i dobivanja odobrenja Odbora; ili

               (b)

               predmet založnog prava ili odluke donesene u sudskom, upravnom ili arbitražnom postupku i u tom se slučaju sredstva i ekonomski izvori mogu upotrijebiti za izvršenje tog založnog prava ili odluke, pod uvjetom da je založno pravo nastalo ili odluka bila izrečena prije nego što je UNSCR 1970 (2011) donio odluku i pod uvjetom da nije u korist osobe ili subjekta iz stavka 1., nakon službene obavijesti predmetne države članice, kad je to potrebno, upućene Odboru;

         5.   Stavak 1. ne sprečava određenu osobu ili subjekt da doznači isplatu na temelju ugovora koji je sklopljen prije uvrštenja te osobe ili subjekta, pod uvjetom da predmetna država članica osigura da isplatu neposredno ili posredno ne primi osoba ili subjekt iz stavka 1. i nakon što predmetna država članica službeno u tu svrhu obavijesti Odbor, kad je to potrebno, o namjeri da izvrši ili primi takvu isplatu ili odobri odmrzavanje sredstava, druge financijske imovine ili ekonomskih izvora, deset radnih dana prije takva odobrenja.
   6.   Stavak 2. ne primjenjuje se na priljev na zamrznute račune iz naslova:

               (a)

               kamata ili drugih prihoda na tim računima; ili

               (b)

               plaćanja dospjelih prema ugovorima ili sporazumima koji su sklopljeni ili obvezama koje su nastale prije datuma kad su ti računi postali predmetom mjera ograničavanja;

         pod uvjetom da se za sve takve kamate, druge prihode i plaćanja i nadalje primjenjuje stavak 1.
   Članak 7.
   U vezi s ugovorima ili drugim transakcijama čije je izvršenje neposredno ili posredno u cijelosti ili djelomično bilo onemogućeno zbog mjera uvedenih na temelju UNSCR 1970 (2011), uključujući mjere Unije ili koje države članice u skladu s odgovarajućim odlukama Vijeća sigurnosti za njihovo provođenje ili u vezi s tim, ili mjera obuhvaćenih ovom Odlukom, ne odobrava se nijedna tražbina uključujući zahtjev za kompenzaciju ili odgovarajuće tražbine kao što su zahtjev za prebijanje ili zahtjev na temelju jamstva koje bi zahtijevale osobe ili subjekti uvršteni na popise u prilozima I., II., III. ili IV., ili bilo koja druga osoba ili subjekt u Libiji, uključujući i Vladu Libije, ili bilo koja osoba ili subjekt koji ulaže zahtjev preko takve osobe ili u korist takve osobe ili subjekta.
   Članak 8.
   1.   Vijeće provodi izmjene priloga I. i III. na temelju odluka Vijeća sigurnosti ili Odbora.
   2.   Vijeće, postupajući na prijedlog država članica ili visokog predstavnika Unije za vanjske poslove i sigurnosnu politiku, sastavlja popise iz priloga II. i IV. i donosi njihove izmjene.
   Članak 9.
   1.   Kada Vijeće sigurnosti ili Odbor na popis uvrsti osobu ili subjekt, Vijeće tu osobu ili subjekt uvrštava u priloge I. ili III.
   2.   Kad Vijeće odluči da za osobu ili subjekt važe mjere iz članka 5. stavka 1. točke (b) i članka 6. stavka 1. točke (b), ono u skladu s time mijenja priloge II. i IV.
   3.   Vijeće svoju odluku priopćuje osobi ili subjektu iz stavaka 1. i 2. kao i razloge za uvrštenje, neposredno, ako je adresa poznata, ili objavom službene obavijesti, i tako toj osobi ili subjektu daje mogućnost da se očituje.
   4.   Kada se podnese očitovanje ili podnesu novi važni dokazi, Vijeće preispituje svoju odluku i u skladu s tim obavješćuje osobu ili subjekt.
   Članak 10.
   1.   Prilozi I., II., III. i IV. uključuju i razloge za uvrštavanje predmetnih osoba i subjekata na popis, kako ih je za Prilog I. ili Prilog III. dalo Vijeće sigurnosti ili Odbor.
   2.   Prilozi I., II., III. i IV. uključuju i, kad su dostupne, informacije potrebne za utvrđivanje identiteta predmetnih osoba ili subjekata, kako ih daje Vijeće sigurnosti ili Odbor za priloge I. i III. Kada je riječ o osobama, te informacije mogu uključivati imena uključujući i nadimke, datum i mjesto rođenja, državljanstvo, broj putovnice i osobne iskaznice, spol, adresu te funkciju ili profesiju. Kada je riječ o subjektima, te informacije mogu uključivati imena, mjesto i datum registracije, broj registracije i mjesto poslovanja. Prilozi I. i III. uključuju i datum kada je Vijeće sigurnosti ili Odbor uvrstilo osobu ili subjekt na popis.
   Članak 11.
   Kako bi što više povećali učinak mjera propisanih ovom Odlukom, Unija potiče treće zemlje da donesu slične mjere ograničavanja.
   Članak 12.
   1.   Odluka se preispituje, mijenja odnosno prema potrebi stavlja izvan snage u skladu s odgovarajućim odlukama Vijeća sigurnosti.
   2.   Mjere iz članka 5. stavka 1. točke (b) i članka 6. stavka 1. točke (b) redovito se pregledavaju, a najmanje svakih 12 mjeseci. Prestaju se primjenjivati na predmetne osobe i subjekte ako Vijeće, u skladu s postupkom iz članka 8. stavka 2. utvrdi da uvjeti potrebni za njihovu primjenu više nisu ispunjeni.
   Članak 13.
   Ova Odluka stupa na snagu na dan donošenja.

      Sastavljeno u Bruxellesu 28. veljače 2011.

            Za Vijeće

            Predsjednik

            FELLEGI T.

   PRILOG I.

      Popis osoba iz članka 5. stavka 1. točke (a)

               1.

                  AL-BAGHDADI, Dr. Abdulqader Mohammed

               Broj putovnice: B010574. Datum rođenja: 01.07.1950.
               Voditelj Ureda za vezu revolucionarnih odbora. Revolucionarni odbori umiješani su u nasilje prema prosvjednicima.
               Datum uvrštenja na popis UN-a: 26.2.2011.

               2.

                  DIBRI, Abdulqader Yusef

               Datum rođenja: 1946. Mjesto rođenja: Houn, Libija.
               Načelnik osobnog osiguranja Muammara Qadhafija. Odgovoran za sigurnost režima. U prošlosti je upravljao nasiljem protiv disidenata.
               Datum uvrštenja na popis UN-a: 26.2.2011.

               3.

                  DORDA, Abu Zayd Umar

               Ravnatelj, Organizacija za vanjsku sigurnost. Lojalan režimu. Načelnik vanjske obavještajne agencije.
               Datum uvrštenja na popis UN-a: 26.2.2011.

               4.

                  JABIR, general bojnik Abu Bakr Yunis

               Datum rođenja: 1952. Mjesto rođenja: Jalo, Libija.
               Ministar obrane. Ukupna odgovornost za postupanje oružanih snaga.
               Datum uvrštenja na popis UN-a: 26.2.2011.

               5.

                  MATUQ, Matuq Mohammed

               Datum rođenja: 1956. Mjesto rođenja: Khoms.
               Tajnik za komunalne službe. Visoki dužnosnik režima. Povezanost s revolucionarnim odborima. U prošlosti bio umiješan u suzbijanje disidenata i u nasilje.
               Datum uvrštenja na popis UN-a: 26.2.2011.

               6.

                  QADHAF AL-DAM, Sayyid Mohammed

               Datum rođenja: 1948. Mjesto rođenja: Sirte, Libija.
               Bratić Muammara QADHAFIJA. U osamdesetim godinama dvadesetog stoljeća, Sayyid je bio umiješan u ubojstva disidenata i navodno je odgovoran za nekoliko smrti u Europi. Smatra se također kako je bio umiješan u nabavku oružja.
               Datum uvrštenja na popis UN-a: 26.2.2011.

               7.

                  QADHAFI, Aisha Muammar

               Datum rođenja: 1978. Mjesto rođenja: Tripoli, Libija.
               Kćerka Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               8.

                  QADHAFI, Hannibal Muammar

               Broj putovnice: B/002210. Datum rođenja: 20.09.1975. Mjesto rođenja: Tripoli, Libija.
               Sin Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               9.

                  QADHAFI, Khamis Muammar

               Datum rođenja: 1978. Mjesto rođenja: Tripoli, Libija.
               Sin Muammara QADHAFIJA. Bliske veze s režimom. Zapovijedanje vojnim postrojbama umiješanim u gušenje prosvjeda.
               Datum uvrštenja na popis UN-a: 26.2.2011.

               10.

                  QADHAFI, Mohammed Muammar

               Datum rođenja: 1970. Mjesto rođenja: Tripoli, Libija.
               Sin Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               11.

                  QADHAFI, Muammar Mohammed Abu Minyar

               Datum rođenja: 1942. Mjesto rođenja: Sirte, Libija.
               Vođa revolucije, vrhovni zapovjednik oružanih snaga. Odgovornost za davanje naredbe za gušenje prosvjeda, povrede ljudskih prava.
               Datum uvrštenja na popis UN-a: 26.2.2011.

               12.

                  QADHAFI, Mutassim

               Datum rođenja: 1976. Mjesto rođenja: Tripoli, Libija.
               Savjetnik za nacionalnu sigurnost. Sin Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               13.

                  QADHAFI, Saadi

               Broj putovnice: 014797. Datum rođenja: 25.05.1973. Mjesto rođenja: Tripoli, Libija.
               Zapovjednik posebnih snaga. Sin Muammara QADHAFIJA. Bliske veze s režimom. Zapovijedanje vojnim postrojbama umiješanim u gušenje prosvjeda.
               Datum uvrštenja na popis UN-a: 26.2.2011.

               14.

                  QADHAFI, Saif al-Arab

               Datum rođenja: 1982. Mjesto rođenja: Tripoli, Libija.
               Sin Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               15.

                  QADHAFI, Saif al-Islam

               Broj putovnice: B014995. Datum rođenja: 25.06.1972. Mjesto rođenja: Tripoli, Libija.
               Ravnatelj, Zaklada Qadhafi. Sin Muammara QADHAFIJA. Bliske veze s režimom. Izjave kojima se javno raspiruje i potiče nasilje prema prosvjednicima.
               Datum uvrštenja na popis UN-a: 26.2.2011.

               16.

                  AL-SENUSSI, pukovnik Abdullah

               Datum rođenja: 1949. Mjesto rođenja: Sudan.
               Ravnatelj vojno obavještajne službe. Umiješanost vojnoobavještajne službe u gušenje prosvjeda. Sumnja se da je u prošlosti bio umiješan u masakr u zatvoru Abu Selim. U odsutnosti osuđen za bombu na letu UTA-e. Šogor Muammara QADHAFIJA.
               Datum uvrštenja na popis UN-a: 26.2.2011.

         PRILOG II

      Popis osoba iz članka 5. stavka 1. točke (b)

               Ime (i mogući nadimci)

               Podaci za utvrđivanje identiteta

               Razlozi uvrštenja na popis

               Datum uvrštenja

               1.

               ABDULHAFIZ, pukovnik Mas’ud

               Funkcija: Zapovjednik oružanih snaga

               Treći u liniji zapovijedanja oružanih snaga. Važna uloga u vojnoobavještajnoj službi.

               28.2.2011.

               2.

               ABDUSSALAM, Abdussalam Mohammed

               Funkcija: voditelj aktivnosti za borbu protiv terorizma u Organizaciji za vanjsku sigurnost
               Datum rođenja: 1952.
               Mjesto rođenja: Tripoli, Libija

               Istaknut član revolucionarnog odbora. Blizak suradnik Muammara QADHAFIJA.

               28.2.2011.

               3.

               ABU SHAARIYA

               Funkcija: zamjenik voditelja organizacije za vanjsku sigurnost

               Istaknuti dužnosnik režima. Šogor Muammara QADHAFIJA.

               28.2.2011.

               4.

               ASHKAL, Al-Barrani

               Funkcija: zamjenik ravnatelja vojno obavještajne službe

               Visoki dužnosnik režima.

               28.2.2011.

               5.

               ASHKAL, Omar

               Funkcija: vođa pokreta revolucionarnih odbora
               Mjesto rođenja: Sirte, Libija

               Revolucionarni odbori umiješani u nasilje protiv prosvjednika.

               28.2.2011.

               6.

               QADHAF AL-DAM, Ahmed Mohammed

               Datum rođenja: 1952
               Mjesto rođenja: Egipat

               Bratić Muammara QADHAFIJA. Vjeruje se da je od 1995. zapovijedao elitnim vojnim bataljunom zaduženom za osobnu sigurnost Qadhafija i da je imao ključnu ulogu u organizaciji za vanjsku sigurnost. Sudjelovao je u planiranju operacija protiv libijskih disidenata u inozemstvu i bio neposredno uključen u terorističke aktivnosti.

               28.2.2011.

               7.

               AL-BARASSI, Safia Farkash

               Datum rođenja: 1952
               Mjesto rođenja: Al Bayda, Libija

               Supruga Muammara QADHAFIJA.
               Tijesna povezanost s režimom.

               28.2.2011.

               8.

               SALEH, Bachir

               Datum rođenja: 1946
               Mjesto rođenja: Traghen

               Šef Qadhafijeva kabineta.
               Tijesna povezanost s režimom.

               28.2.2011.

               9.

               General TOHAMI, Khaled

               Datum rođenja: 1946
               Mjesto rođenja: Genzur

               Ravnatelj službe za unutarnju sigurnost.
               Tijesna povezanost s režimom.

               28.2.2011.

               10.

               FARKASH, Mohammed Boucharaya

               Datum rođenja: 1. srpnja 1949.
               Mjesto rođenja: Al-Bayda

               Ravnatelj obavještajne aktivnosti u službi za vanjsku sigurnost.
               Tijesna povezanost s režimom.

               28.2.2011.

         PRILOG III.

      Popis osoba i subjekata iz članka 6. stavka 1. točke (a)

               1.

                  QADHAFI, Aisha Muammar

               Datum rođenja: 1978. Mjesto rođenja: Tripoli, Libija.
               Kćerka Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               2.

                  QADHAFI, Hannibal Muammar

               Broj putovnice: B/002210. Datum rođenja: 20.09.1975. Mjesto rođenja: Tripoli, Libija.
               Sin Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               3.

                  QADHAFI, Khamis Muammar

               Datum rođenja: 1978. Mjesto rođenja: Tripoli, Libija.
               Sin Muammara QADHAFIJA. Bliske veze s režimom. Zapovijedanje vojnim postrojbama umiješanim u gušenje prosvjeda.
               Datum uvrštenja na popis UN-a: 26.2.2011.

               4.

                  QADHAFI, Muammar Mohammed Abu Minyar

               Datum rođenja: 1942. Mjesto rođenja: Sirte, Libija.
               Vođa revolucije, vrhovni zapovjednik oružanih snaga. Odgovornost za naređivanje obuzdavanja prosvjeda, povrede ljudskih prava.
               Datum uvrštenja na popis UN-a: 26.2.2011.

               5.

                  QADHAFI, Mutassim

               Datum rođenja: 1976. Mjesto rođenja: Tripoli, Libija.
               Savjetnik za nacionalnu sigurnost. Sin Muammara QADHAFIJA. Bliske veze s režimom.
               Datum uvrštenja na popis UN-a: 26.2.2011.

               6.

                  QADHAFI, Saif al-Islam

               Broj putovnice: B014995. Datum rođenja: 25.06.1972. Mjesto rođenja: Tripoli, Libija.
               Ravnatelj, Zaklada Qadhafi. Sin Muammara QADHAFIJA. Bliske veze s režimom. Izjave kojima se javno raspiruje i poziva na nasilje prema prosvjednicima.
               Datum uvrštenja na popis UN-a: 26.2.2011.

         PRILOG IV.

      Popis osoba i subjekata iz članka 6. stavka 1. točke (b)

               Ime (i mogući nadimci)

               Podaci za utvrđivanje identiteta

               Razlozi

               Datum uvrštenja

               1.

               ABDULHAFIZ, pukovnik Mas’ud

               Funkcija: Zapovjednik oružanih snaga

               Treći u liniji zapovijedanja oružanih snaga. Važna uloga u vojno-obavještajnoj službi.

               28.2.2011.

               2.

               ABDUSSALAM, Abdussalam Mohammed

               Funkcija: vođa aktivnosti za borbu protiv terorizma u službi za vanjsku sigurnost
               Datum rođenja: 1952.
               Mjesto rođenja: Tripoli, Libija

               Istaknuti član revolucionarnog odbora. Blizak suradnik Muammara QADHAFIJA.

               28.2.2011.

               3.

               ABU SHAARIYA

               Funkcija: zamjenik vođe službe za vanjsku sigurnost

               Istaknuti dužnosnik režima. Šogor Muammara QADHAFIJA.

               28.2.2011.

               4.

               ASHKAL, Al-Barrani

               Funkcija: zamjenik direktora vojno obavještajne službe

               Visoki dužnosnik režima.

               28.2.2011.

               5.

               ASHKAL, Omar

               Funkcija: vođa pokreta revolucionarnih odbora
               Mjesto rođenja: Sirte, Libija

               Revolucionarni odbori umiješani u nasilje protiv prosvjednika.

               28.2.2011.

               6.

               AL-BAGHDADI, Dr. Abdulqader Mohammed

               Funkcija: Ureda za vezu revolucionarnih odbora.
               Putovnica br.: B010574
               Datum rođenja: 01.07.1950.

               Revolucionarni odbori umiješani u nasilje protiv prosvjednicima.

               28.2.2011.

               7.

               DIBRI, Abdulqader Yusef

               Funkcija: Načelnik osobnog osiguranja Muammara QADHAFIJA.
               Datum rođenja: 1946.
               Mjesto rođenja: Houn, Libija.

               Odgovoran za sigurnost režima. U prošlosti je upravljao nasiljem protiv disidenata.

               28.2.2011.

               8.

               DORDA, Abu Zayd Umar

               Ravnatelj Organizacije za vanjsku sigurnost.

               Lojalan režimu. Načelnik vanjske obavještajne agencije.

               28.2.2011.

               9.

               JABIR, General-bojnik Abu Bakr Yunis

               Funkcija: Ministar obrane
               Datum rođenja: 1952.
               Mjesto rođenja: Jalo, Libija

               Ukupna odgovornost za postupanje oružanih snaga

               28.2.2011.

               10.

               MATUQ, Matuq Mohammed

               Funkcija: Tajnik za komunalne službe.
               Datum rođenja: 1956.
               Mjesto rođenja: Khoms

               Visoki dužnosnik režima. Povezanost s revolucionarnim odborima. U prošlosti bio umiješan u suzbijanje protivnika režima i nasilja.

               28.2.2011.

               11.

               QADHAF AL-DAM, Ahmed Mohammed

               Datum rođenja: 1952.
               Mjesto rođenja: Egipat

               Bratić Muammara QADHAFIJA. Vjeruje se da je od 1995. zapovijedao elitnim vojnim bataljunom zaduženom za osobnu sigurnost Qadhafija i da je imao ključnu ulogu u organizaciji za vanjsku sigurnost. Sudjelovao je u planiranju operacija protiv libijskih disidenata u inozemstvu i bio je uključen neposredno u terorističke aktivnosti.

               28.2.2011.

               12.

               QADHAF AL-DAM, Sayyid Mohammed

               Datum rođenja: 1948.
               Mjesto rođenja: Sirte, Libija

               Bratić Muammara QADHAFIJA. Tijekom 1980-ih Sayyid je sudjelovao u akciji atentata na protivnike režima i navodno odgovoran za brojne smrti u Europi. Pretpostavlja se da je sudjelovao i u nabavi oružja.

               28.2.2011.

               13.

               QADHAFI, Mohammed Muammar

               Funkcija: Predsjednik libijskog poduzeća za poštu i telekomunikacije
               Datum rođenja: 1970.
               Mjesto rođenja: Tripoli, Libija

               Sin Muammara QADHAFIJA. Tijesna povezanost s režimom.

               28.2.2011.

               14.

               QADHAFI, Saadi

               Funkcija: Zapovjednik posebnih snaga
               Putovnica br.: 014797
               Datum rođenja: 05.05.1973.
               Mjesto rođenja: Tripoli, Libija

               Sin Muammara QADHAFIJA. Tijesna povezanost s režimom. Zapovijedanje vojnim postrojbama umiješanim u gušenje prosvjeda.

               28.2.2011.

               15.

               QADHAFI, Saif al-Arab

               Datum rođenja: 1982.
               Mjesto rođenja: Tripoli, Libija

               Sin Muammara QADHAFIJA. Tijesna povezanost s režimom.

               28.2.2011.

               16.

               AL-SENUSSI, pukovnik Abdullah (Al-Megrahi)

               Funkcija: Ravnatelj vojno obavještajne službe
               Datum rođenja: 1949.
               Mjesto rođenja: Sudan

               Umiješanost vojnoobavještajne službe u gušenje prosvjeda. Sumnja se da je u prošlosti bio umiješan u masakr u zatvoru Abu Selim. U odsutnosti osuđen za bombu na letu UTA-e. Šogor Muammara QADHAFIJA.

               28.2.2011.

               17.

               AL-BARASSI, Safia Farkash

               Datum rođenja: 1952.
               Mjesto rođenja: Al Bayda, Libija

               Supruga Muammara QADHAFIJA.
               Tijesna povezanost s režimom.

               28.2.2011.

               18.

               SALEH, Bachir

               Datum rođenja: 1946.
               Mjesto rođenja: Traghen

               Šef kabineta Muammara QADHAFIJA.
               Tijesna povezanost s režimom.

               28.2.2011.

               19.

               General TOHAMI, Khaled

               Datum rođenja: 1946.
               Mjesto rođenja: Genzur

               Direktor službe za unutarnju sigurnost.
               Tijesna povezanost s režimom.

               28.2.2011.

               20.

               FARKASH, Mohammed Boucharaya

               Datum rođenja: 1. srpnja 1949.
               Mjesto rođenja: Al-Bayda

               Direktor obavještajne aktivnosti u službi za vanjsku sigurnost.
               Tijesna povezanost s režimom.

               28.2.2011.


title: Odluka Vijeća od 26. lipnja 2017. o novom sastavu Upravnog odbora Europskog centra za razvoj strukovnog osposobljavanja

text:
               28.6.2017

               HR

               Službeni list Europske unije

               C 204/2

         ODLUKA VIJEĆA
   od 26. lipnja 2017.
   o novom sastavu Upravnog odbora Europskog centra za razvoj strukovnog osposobljavanja
   (2017/C 204/03)
   VIJEĆE EUROPSKE UNIJE,
   uzimajući u obzir Uredbu Vijeća (EEZ) br. 337/75 od 10. veljače 1975. o osnivanju Europskog centra za razvoj strukovnog osposobljavanja, a posebno njezin članak 4. (1),
   uzimajući u obzir imenovanje koje je predložila danska vlada,
   budući da:

               (1)

               Svojim odlukama od 14. srpnja 2015. (2) i 14. rujna 2015. (3) Vijeće je imenovalo članove Upravnog odbora Europskog centra za razvoj strukovnog osposobljavanja na razdoblje od 18. rujna 2015. do 17. rujna 2018.

               (2)

               Mjesto člana u Upravnom odboru Centra u kategoriji predstavnika vladâ postalo je slobodno za Dansku slijedom ostavke g. Larsa MORTENSENA.

               (3)

               Članovi Upravnog odbora navedenog centra trebali bi biti imenovani do kraja tekućeg mandata koji istječe 17. rujna 2018.,

         ODLUČILO JE:
   Članak 1.
   Sljedeća osoba imenuje se članom Upravnog odbora Europskog centra za razvoj strukovnog osposobljavanja do kraja njezina mandata koji traje do 17. rujna 2018.:
   PREDSTAVNICI VLADÂ:

               DANSKA

               Gđa Lise Lotte TOFT

         Članak 2.
   Ova se Odluka u informativne svrhe objavljuje u Službenom listu Europske unije.

      Sastavljeno u Luxembourgu 26. lipnja 2017.

            Za Vijeće

            Predsjednik

         J. MIZZI

      (1)  SL L 39, 13.2.1975., str. 1.

      (2)  SL C 232, 16.7.2015., str. 2.

      (3)  SL C 305, 16.9.2015., str. 2.


title: 2006/538/EZ, Euratom: Odluka Vijeća i Komisije od 24. siječnja 2006. o zaključivanju Protokola Sporazuma o partnerstvu i suradnji između Europskih zajednica i njezinih država članica, s jedne strane, i Ukrajine, s druge strane (PCA), o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Sporazumu o partnerstvu i suradnji te o prilagodbama Sporazumu o partnerstvu i suradnji

text:
               11/Sv. 116

               HR

               Službeni list Europske unije

               106

         32006D0538

               L 224/21

               SLUŽBENI LIST EUROPSKE UNIJE

         ODLUKA VIJEĆA I KOMISIJE
   od 24. siječnja 2006.
   o zaključivanju Protokola Sporazuma o partnerstvu i suradnji između Europskih zajednica i njezinih država članica, s jedne strane, i Ukrajine, s druge strane (PCA), o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Sporazumu o partnerstvu i suradnji te o prilagodbama Sporazumu o partnerstvu i suradnji
   (2006/538/EZ, Euratom)
   VIJEĆE EUROPSKE UNIJE I KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 44. stavak 2., posljednju rečenicu članka 47. stavka 2., te članak 55., članak 57. stavak 2., članak 71., članak 80. stavak 2., članke 93., 94., 133. i 181.a, u vezi s drugom rečenicom članka 300. stavka 2. i prvim podstavkom članka 300. stavka 3.,
   uzimajući u obzir Ugovor o osnivanju Europske zajednice za atomsku energiju, a posebno drugi stavak njegovog članka 101.,
   uzimajući u obzir Ugovor o pristupanju iz 2003., a posebno njegov članak 2. stavak 3.,
   uzimajući u obzir Akt o pristupanju iz 2003., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir odobrenje Vijeća sukladno članku 101. Ugovora o osnivanju Europske zajednice za atomsku energiju,
   budući da:

               (1)

               Protokol uz Sporazum o partnerstvu i suradnji između Europskih zajednica i njezinih država članica, s jedne strane, i Ukrajine, s druge strane (Sporazum o partnerstvu i suradnji), o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Sporazumu o partnerstvu i suradnji i o prilagodbama Sporazumu o partnerstvu i suradnji, potpisan je u ime Europske zajednice i njezinih država članica 29. travnja 2004. u skladu s Odlukom Vijeća 2006/537/EZ (2).

               (2)

               Do njegovog stupanja na snagu, Protokol se na privremenoj osnovi primjenjuje od dana pristupanja.

               (3)

               Protokol treba odobriti,

         ODLUČILI SU:
   Članak 1.
   Ovime se, u ime Europske zajednice, Europske zajednice za atomsku energiju te država članica odobrava Protokol uz Sporazum o partnerstvu i suradnji između Europskih zajednica i njezinih država članica, s jedne strane, i Ukrajine, s druge strane (Sporazum o partnerstvu i suradnji), o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Sporazumu o partnerstvu i suradnji i o prilagodbama Sporazumu o partnerstvu i suradnji.
   Tekst Protokola priložen je ovoj Odluci (3).
   Članak 2.
   Predsjednik Vijeća će, u ime Europske zajednice i njezinih država članica, izvršiti notifikaciju u skladu s člankom 4. Protokola. Predsjednik Komisije istodobno će izvršiti takvu notifikaciju u ime Europske zajednice za atomsku energiju.

      Sastavljeno u Bruxellesu 24. siječnja 2006.

            Za Vijeće

            Predsjednik

         K.-H. GRASSER

            Za Komisiju

            Predsjednik

         J. M. BARROSO

      (1)  SL C 174 E, 14.7.2005., str. 45.

      (2)  SL L 224, 16.8.2006., str. 15.

      (3)  SL L 224, 16.8.2006., str. 16.